Euroopa Parlamendi resolutsioon,

10. mai 2011,

tähelepanekutega, mis on Ühenduse Kalanduskontrolli Agentuuri 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Ühenduse Kalanduskontrolli Agentuuri 2009. aasta lõplikku raamatupidamise aastaaruannet;

võttes arvesse kontrollikoja aruannet Ühenduse Kalanduskontrolli Agentuuri eelarveaasta 2009 raamatupidamise aastaaruande kohta koos agentuuri vastustega [1];

võttes arvesse nõukogu 15. veebruari 2011. aasta soovitust (05892/2011 – C7-0052/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 26. aprilli 2005. aasta määrust (EÜ) nr 768/2005, millega moodustatakse Ühenduse Kalanduskontrolli Agentuur, [3] eriti selle artiklit 36;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 (raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185), [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit ja kalanduskomisjoni arvamust (A7-0118/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta,

B. arvestades, et 5. mail 2010 andis parlament heakskiidu Ühenduse Kalanduskontrolli Agentuuri tegevdirektori tegevusele agentuuri 2008. aasta eelarve täitmisel [5] ning eelarve täitmisele heakskiidu andmise otsusele lisatud resolutsioonis parlament muu hulgas:

- juhtis tähelepanu vajadusele parandada agentuuri tegevuse kavandamisel ilmnenud puudusi nii, et edaspidi oleksid eelarve koostamise menetlused piisavalt ranged ja välditaks eelarveridadel olevate summade suurendamist ja/või vähendamist;

- märkis, et agentuur ei ole koostanud mitmeaastast töökava;

C. arvestades, et agentuuri 2009. aasta eelarve oli 10100000 eurot, mis on 18 % suurem kui 2008. aasta eelarve,

Tulemused

1. avaldab agentuurile tunnustust, et ta võttis 19. oktoobril 2010 vastu mitmeaastase töökava ajavahemikuks 2011–2015; rõhutab sellise dokumendi tähtsust selleks, et agentuur saaks tõhusalt korraldada oma strateegia elluviimist ja eesmärkide saavutamist;

2. palub veel kord, et agentuur võrdleks kontrollikoja järgmisele aruandele lisatavas tabelis eelarve täitmisele heakskiidu andmist puudutaval aastal lõpuleviidud tegevusi eelnenud aastal lõpuleviidud tegevustega, sest see võimaldaks eelarve täitmisele heakskiidu andmise eest vastutaval institutsioonil agentuuri eri aastate tulemusi paremini hinnata;

3. nõuab, et agentuur lisaks oma iga-aastase tööprogrammi parandamiseks täpsed ja mõõdetavad eesmärgid nii poliitikavaldkondade kui ka põhitegevuse tasandil ning kehtestaks SMART (täpsed, mõõdetavad, saavutatavad, asjakohased ja ajaliselt piiritletud) näitajad; palub agentuuril ühtlasi töötada välja peamised tulemuslikkuse näitajad haldustoe ülesannete raames;

4. lisaks kutsub agentuuri üles kaaluma võimalust võtta kõigi oma põhitegevuste kavandamisel kasutusele Gantti diagramm, mis näitaks kiiresti, kui palju aega on iga asjaosaline mingile projektile kulutanud, ning toetaks tulemuste saavutamisele suunatud lähenemisviisi; palub seetõttu, et agentuur teavitaks eelarve täitmisele heakskiidu andmise eest vastutavat institutsiooni edusammudest selles vallas;

5. tuletab meelde, et kalanduskomisjoni delegatsioon külastas 2010. aasta juunis agentuuri ja jäi väga rahule üldise olukorraga agentuuris, eriti ühiskasutuskavade rakendamisega;

Inimressursid

6. kutsub agentuuri üles kõrvaldama puudusi töötajate värbamise planeerimisel; märgib, et kontrollikoja aruandes oli välja toodud, et 55 kavandatud ajutisest ametikohast oli täidetud vaid 44 ametikohta (80 %);

Siseaudit

7. peab kiiduväärseks agentuuri algatust läbi vaadata oma eelarvemenetlused ja vastavad finantssüsteemid, määrata eelarvevahendite käsutajad ning investeerida töötajate finantsjuhtimisalasesse koolitusse;

8. avaldab agentuurile tunnustust selle eest, et 2008. aastal loodi siseauditi funktsioon (siseauditi üksus), kelle ülesanne on pakkuda tuge ja nõu ameti tegevdirektorile ja juhtkonnale sisekontrolli, riskihindamise ja siseauditi valdkonnas; märgib, et siseauditi üksus ei tööta agentuuris täistööajaga, vaid agentuur jagab seda teenust Lissabonis asuva Euroopa Meresõiduohutuse Ametiga (EMSA); võtab sellega seoses teadmiseks, et agentuuri ja EMSA teenustaseme kokkulepe allkirjastati 17. juunil 2008. aastal; peab seepärast niisugust ühist teenust näiteks parima tava kohta, mida peaksid edendama ka teised ametid;

9. tõdeb, et siseauditi üksus viis 2009. aastal läbi kaks auditit, ühe sisekontrollistandardite rakendamise ja teise maksetsükli osas; palub agentuuril teavitada eelarve täitmisele heakskiidu andmise eest vastutavat institutsiooni siseauditi üksuse soovitustest ning agentuuri võetud meetmetest;

10. nõuab, et agentuuri tegevdirektor täidaks täielikult kohustust lisada oma aruandesse, mille ta esitab eelarve täitmisele heakskiidu andmise eest vastutavale institutsioonile ja mis võtab kokku siseauditi üksuse aruande, kõik antud soovitused (kaasa arvatud need, millest agentuur ehk keeldub) ja kõik nende soovituste alusel võetud meetmed; kutsub seepärast agentuuri direktorit üles andma teavet nende nelja siseauditi üksuse poolt "väga tähtsaks" loetud soovituse sisu ning agentuuri võetud meetmete kohta;

11. kutsub agentuuri üles üle vaatama oma sisekontrollisüsteemi, et toetada oma tegevdirektori iga-aastast kinnitavat avaldust, ning läbi vaatama kõik oma menetlused nii haldus- kui ka põhitegevuse tasandil ja esitama tööprotsesse ja põhikontrolle käsitleva dokumentatsiooni; innustab agentuuri lisaks sellele looma riskijuhtimise üksust, kes registreerib riske ja koostab kavasid riski vähendamiseks;

12. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 10. mai 2011. aasta resolutsioonile [6] ametite tulemuste, finantsjuhtimise ja kontrolli kohta.

[1] ELT C 338, 14.12.2010, lk 1.

[2] EÜT L 248, 16.9.2002, lk 1.

[3] ELT L 128, 21.5.2005, lk 1.

[4] EÜT L 357, 31.12.2002, lk 72.

[5] ELT L 252, 25.9.2010, lk 128.

[6] Vastuvõetud tekstid, P7_TA(2011)0163 (Vt käesoleva Euroopa Liidu Teataja lk 269).

--------------------------------------------------